Diana Morant recull la bandera blava per 35ª vegada i els distintius mediambientals de la platja de Gandia
07 juny 2021

## Diana Morant recull la bandera blava per 35ª vegada i els distintius mediambientals de la platja de Gandia07 juny 2021Última actualització: 07 juny 2021

![](../gestion/img/239ccf7dceb7a6bcb755c443e5baddfcf400c88f7ed4d0e3f70b529d191b3ae4.jpg)  
  

L'alcaldessa de Gandia, Diana Morant, acompanyada pel regidor delegat de turisme, Vicent Mascarell, ha recollit aquest matí de mans del president de la Generalitat Valenciana, Ximo Puig, i la consellera d'Agricultura, Desenvolupament Rural, Emergència Climàtica i Transició Ecològica, Mireia Mollà, la bandera blava atorgada per Associació d'Educació Ambiental i del Consumidor (ADEAC) en reconeixement a la qualitat dels serveis que es presten a la platja.  
A més, els responsables municipals també han recollit els distintius atorgats de 'Senda Azul' per la passarel·la de vianants de la platja Nord; el 'Centro Azul' per l'Aula Natura; a més d'un reconeixement per posar en marxa programes d'educació relacionats amb la natura.

L'acte de lliurament dels reconeixements s'ha realitzat en l'Oceanogràfic i també ha comptat amb la presència del secretari autonòmic de Turisme, Francesc Colomer.

Després de recollir els distintius l'alcaldessa de Gandia, Diana Morant, ha mostrat la seua satisfacció davant l'anunci, "És per a Gandia tot un honor i un orgull tenir la platja que tenim, sempre en les millors condicions, amb uns serveis immillorables, uns nivells de neteja i manteniment que la fan única i amb un equip excepcional de Salvament i Socorrisme, amb els professionals de la Creu Roja i els agents de la Policia Local al front".

Per la seua banda, el regidor delegat de Turisme, Vicent Mascarell ha valorat el treball incansable i incessant que, des del Departament de Turisme de l'Ajuntament de Gandia, s'ha dut a terme per fer que la platja de Gandia continue sent líder en qualitat i excel·lència a tot Espanya. "Portem 35 anys consecutius rebent la bandera blava. Cada any són moltes les banderes de qualitat i reconeixements que hissem en la nostra façana marítima".